
Mindszenty József bíboros, hercegprímás, érsek atya                                                                                                                       

        A bécsi irgalmasok korházában 1975. május 6-án elhunyt főpásztorunk végrendelkezése értelmében a máriazelli bazilikában kért és kapott ideiglenes nyughelyet. 

 
1991. május 4-én halálának 16. évfordulóján Mindszenty József bíboros, hercegprímás érsek 

ép testtel
került Máriazellből, az egyházi és közjogi közélet kivételes méltóságainak imádságos környezetében a megnyitott, megcsodált és újra lezárt koporsójával az esztergomi bazilika kriptájába.

Az újratemetés során felnyitott koporsó halottjáról az ausztriai fényképfelvétel alapján készült festményünk Vida Zoltán jeles egyházi festőművész alkotása.


A természetfeletti fénnyel való hitelesítésért 2004. május 17-én Erdélyben, az Ifjúsági Engesztelés napján György István plébános-gyóntató atyával közösen imádkoztunk a szőkefalvi kiváltságolt világtalan látnok-asszony szobájában. A művészi alkotásban megörökített eseményt a Szűzanya a Szentlélekhez könyörgő dicsőséges szentolvasó tized könyörgése során felvillanó fénnyel jelezte.   


1975. május 6-tól 1991. május 4-ig 16 esztendő telt el. Testének bebalzsamozása nélkül koporsója ausztriai felnyitásakor úgy örökítette meg a bíboros főpásztort a fénykép, mint a lourdesi Bernadettet, vagy Ars szent plébánosát. 


Egy nem regényszerű, hanem epigrammába zsúfolt esemény-sor világítja meg vértanú főpásztorunk szenvedés-teológiáját és vértanú-misztikáját. 


Tudjuk-e azt, mit állt ki Mindszenty József az egykori zalaegerszegi hittanár, amikor a Károlyi kormány idején, már 1919-ben otthonában elfogták, majd letartóztatását követően a bátorszavú hitvallót Kun Béláék rövid életű proletárdiktatúrája idején fogságban őrizték?  


Tudjuk-e, hogy mit vállalt veszprémi püspökként 1944-ben, amikor tiltakozott a nyilas kormány zsidóüldözése ellen, majd a földreform érdekében országos visszhangot keltve, három dunántúli püspöktársával emlékiratot adott ki? Prófétaként látta és láttatta a jövőt. 1945. március 17-én a minisztertanács moszkvai utasítás alapján elrendeli a 100 holdon felüli birtokok - köztük az egyházi birtokok - kisajátítását és kiosztását.  


Tudjuk-e, hogy mit vállalt az 1946-ban bíborossá kreált főpásztorunk a II. világháborús összeomlásban Moszkva istentelen magyarországi propagandájával megindult keresztényüldözés első hullámában, mely 40 esztendős, két nemzedéket máig is érezhető erkölcsi megmérgezésével bénítja a magyar életet nagy részben 2006-ban is!


Tudjuk-e, hogy Krisztus főpapja az őt korábban letartóztató nyilaskeresztesek általi embertelen üldözöttsége idején tiltakozásul ünnepi főpapi öltözetében és papi díszkísérettel jelent meg a hírhedt budai internálótáborban a megdöbbent és tehetetlenné vált őrség főkapujában, mely természetfeletti csodával kinyílt, mint egykoron Péter apostol és társai letartóztatása idején a börtön vaskapuja? (Lásd: ApCsel 5,19-20.) Az Úr angyala éjnek idején tárta ki a börtönkapukat és nemcsak kivezette a tanítványokat a tömlöc sötétjéből, hanem Péterék már virradatkor szabadon és nyilvánosság előtt prédikáltak a templomban.

        Veszprémi börtönébe is a város lakóinak szeme láttára gyalogmenetbe vonult be, majd a sopronkőhidai fegyházban a nyilasok esztelensége és vaksága következtében második főpapi fogságát szenteli meg.   

        Tudjuk-e, hogy Szlovákia magyar lakta területeiről a pánszláv sovinizmus tömegesen utasítja ki a magyar katolikus papságot és Mindszenty József 1945. november 14-én, körlevélben tiltakozik a szlovákiai magyarság kulturális és etnikai üldözése miatt. 

Napjainkban ki emlékezik arra, hogy 1946. május 5-én gyalog férfizarándoklatot vezet Mindszenty József a Városmajori Plébánia templomtól Máriaremetére. És a résztevők száma 200.000!

        És 1948. karácsony másnapján az esztergomi bíboros érseket a köztársaság megdöntésére irányuló szervezkedés, kémkedés gyanújával az érseki palotában letartóztatják. Utolsó ebéd utáni sétáján farkaskutyája nem maradt vissza az érseki palotába a visszavezető lépcsőnél, hanem a bíboros vállára ugrott és búcsúzott a kapu küszöbén főpásztori gazdájától.  


A fogság nehéz évei után

halhatatlan bíborosunk

a cselekvő Isten

a cselekvő Boldogasszony

ajándéka a nagy világnak

        1956. október 30-án kiszabadul felsőpetényi kommunista fogságából és első rádióbeszédében nemzeti szabadságharcnak minősíti történelmünk magyar felkelését. 

        Ki emlékezik XII. Piusz pápa 1956. október 28-án kiadott körlevelére a magyarországi eseményekkel kapcsolatban Luctusissimi Eventus kezdettel? A pápai körlevelek történetében Krisztus Egyházának példa nélküli pápai rokonszenv nyilvánítása a magyar nép iránt. Igen a legszomorúbb, a legsiralmasabb, a leggyászosabb események foglalata mindaz, ami a Szentírásban és az ezeréves keresztény magyar történelemben a 40-es számhoz fűződik.    

Dr. Molnár Gyula

                mariológus   

            Budapest

